Jacob Bjerregaard (S), 2013-02-22:
Tak for det, formand.
Jeg er meget enig i de vise ord, der kom.
Regeringen udmønter med dette lovforslag den del af vores regeringsgrundlag, som vedrører et opgør med parallelle retsopfattelser i religiøse miljøer.
Vi ønsker i regeringen at slå hårdt ned på social tvang og undertrykkelse i forbindelse med religiøse vielser.
Vi vil ikke acceptere, at religiøse retsinstanser træder i stedet for dansk lovgivning og danske domstole.
Afgørelser om ægteskaber og straf skal ikke bestemmes af religiøse overhoveder, men selvfølgelig af danske myndigheder.
Unge nydanskere skal ligesom alle andre have frihed til selv at vælge deres fremtidige partnere og ægtefæller.
Vi fremsætter derfor dette lovforslag for at bekæmpe sådanne religiøse retsinstanser.
Jeg synes, det er afgørende at understrege, at hovedparten af herboende udlændinge bidrager positivt til det danske samfund.
Der findes dog et mindretal af udlændinge, som ikke respekterer vores retstradition.
Det er det mindretal, som vi fra Socialdemokratiets side ønsker at slå hårdt ned på.
Lovforslaget indeholder først og fremmest en forhøjelse af strafferammen for ulovlig tvang til en religiøs vielse uden borgerlig gyldighed.
Straffen bliver sat op, så pågældende kan straffes med fængsel i op til 4 år mod 2 år i dag.
Religiøse vielser bliver i visse kredse anset som værende lige så bindende og forpligtende som vielser med borgerlig gyldighed.
Det kan derfor have enormt store konsekvenser for en ung nydansker at opleve tvang i forbindelse med en religiøs vielse ligesom ved et tvangsægteskab.
Vi ønsker derfor at hjælpe ofre for tvangsbaserede vielser ved at ligestille strafferammen for tvungne religiøse vielser med strafferammen for tvangsægteskaber.
Bliver en udlænding straffet for at have tvunget en anden person til religiøs vielse, vil de danske myndigheder nu få mulighed for at udvise pågældende, uanset hvor stor en straf udlændingen bliver tildelt, og uanset hvor længe vedkommende har haft ophold i Danmark.
Derfor sender vi et klart signal ved at ligestille tvangsbaserede religiøse vielser med tvangsægteskaber.
Et andet element i det her lovforslag, som jeg er rigtig glad for, er skærpede krav til religiøse forkyndere, der ønsker at få deres opholdstilladelse i Danmark forlænget.
Vi indfører et krav om, at religiøse forkyndere, senest 6 måneder efter de har fået deres opholdstilladelse udstedt, skal have bestået et kursus i dansk familieret.
Det er afgørende for regeringen, at religiøse forkyndere opnår et dybere kendskab til dansk familieret.
Det vil nemlig give de religiøse forkyndere en forståelse for forskellen på borgerlige gyldige vielser og vielser uden borgerlig gyldighed.
Man kan sige, at jo bedre kendskab religiøse forkyndere opnår til det danske retssamfund, desto bedre vil forkyndere også kunne forstå de hårde konsekvenser, som tvangsbaserede vielser medfører.
Endelig øger lovforslaget politiets mulighed for at udstede tilhold til personer, som forbryder sig mod dansk retsopfattelse.
Politiet vil fremover få mulighed for at udstede tilhold uden at vente på, at den eventuelle straffesag bliver gennemført.
Det kan ofte være svært for politiet at løfte bevisbyrden i de her sager, det ved vi, og derfor er det meget fornuftigt at udvide deres beføjelser.
Med denne tilføjelse giver regeringen politiet mulighed for at gribe hurtigere ind og hjælpe ofrene for tvangsbaserede vielser og ægteskaber.
Hensigten er som sagt at bekæmpe det mindretal af udlændinge, der ikke respekterer det danske retssamfund.
Det er derfor, at den her lovændring er fornuftig, og det er derfor, at Socialdemokratiet varmt kan bakke op om forslaget.